Kinders onder 12 mag nie in hegtenis geneem, aangekla wordFoto bloot ter illustrasie. (Argieffoto) Kinders jonger as 12 jaar oud mag nie meer deur die Suid-Afrikaanse Polisie in hegtenis geneem of aangekla word nie en mag ook nie vir die pleging van ’n kriminele oortreding vervolg word nie. Dit kom nadat wysigings aan regulasies van die Wet op Kindergeregtigheid goedgekeur is en nou ’n aanvang geneem het. Gevolglik is die minimum ouderdom vir kriminele toerekeningsvatbaarheid nie meer 10 jaar oud nie, maar nou 12 jaar oud. Indien ’n kind jonger as 12 jaar oud ’n misdaad pleeg, moet dit buite die strafregstelsel deur maatskaplike werkers hanteer word wat die kind na ’n kinderhof kan verwys vir aanwysing. Kinders 12 jaar of ouer maar jonger as 14 jaar word steeds veronderstel om nie kriminele vermoë te hê nie en die staat moet hul kriminele toerekeningsvatbaarheid bo redelike twyfel in ’n kinderhof bewys. Dit beteken dat kinders in dié ouderdomsgroep wel deur die Suid-Afrikaanse Polisiediens in hegtenis geneem en aangekla kan word indien hulle ’n kriminele oortreding pleeg, maar dat die staat moet bewys dat hulle die vermoë gehad het om die verskil tussen reg en verkeerd en die vermoë om op te tree te besef het. Suid-Afrika het die Verenigde Nasies se Konvensie op Kinderregte reeds in 1995 onderteken en bekragtig, waarna die Kindergeregtigheidswet op 1 April 2010 in werking getree het ten einde te voldoen aan die verpligtinge van die konvensie. Volgens Chrispin Phiri, woordvoerder van die departement van justisie en korrektiewe dienste, het die Wet op Kindergeregtigheid die minimum ouderdom van kriminele toerekeningsvatbaarheid van kinders van 7 jaar tot 10 jaar verhoog. Die Verenigde Nasies se Komitee oor Kinderregte het volgens Phiri voortdurend sy kommer uitgespreek rakende die groot verskille internasionaal in die vasstelling van ’n minimum ouderdom vir kriminele toerekeningsvatbaarheid. Die komitee het aanbeveel dat lande wat die konvensie onderteken het, die minimum ouderdom van kriminele toerekeningsvatbaarheid progressief moet verhoog waar moontlik. In Oktober 2019 het die komitee ondertekenaars van die konvensie aangemoedig om die minimum ouderdom vir kriminele toerekeningsvatbaarheid dienooreenkomstig te verhoog tot minstens 14 jaar oud. “Na die verskillende wetgewende prosesse is die Wet op Kindergeregtigheid behoorlik gewysig om te verseker dat Suid-Afrika aan die aanbeveling van die komitee voldoen.” Pres. Cyril Ramaphosa het die wysiging verlede week goedgekeur.